6. โครงการในอนาคต

โครงการ ไอพีสตาร์(iPSTAR)

บริษัทฯ ได้เล็งเห็นศักยภาพของระบบดาวเทียม Internet Protocol (IP) รุ่นใหม่
จึงได้เริ่มดำเนินโครงการไอพีสตาร์-1 (iPSTAR-1)
โดยมีเป้าหมายที่จะสนองตอบความต้องการที่เพิ่มขึ้นอย่างไม่หยุดยั้งของการใช้บริการอินเตอร์เน็ตความเร็วสูงในอนาคต
บริษัทฯได้ร่วมมือกับพันธมิตรที่เชี่ยวชาญด้านเทคโนโลยีจากสหรัฐอเมริกา ใช้นวัตกรรมที่ล้ำหน้า
และเทคโนโลยีการใส่รหัสดิจิตอลชั้นสูง
ซึ่งเป็นลิขสิทธ์เฉพาะของบริษัทผู้ร่วมโครงการเพื่อสร้างดาวเทียมที่จะรับข้อมูลระบบดิจิตอลแบบ
Broadband Internet Platform อย่างไรก็ดี เพื่อลดความเสี่ยงของเทคโนโลยีใหม่นี้
การพัฒนาจึงมุ่งเน้นการเพิ่มประสิทธิภาพของเทคโนโลยีที่ได้รับการทดสอบแล้วว่าเป็นไปได้ ดังนั้น
ดาวเทียมไอพีสตาร์-1 จึงจะโคจรอยู่ในวงโคจรค้างฟ้า Geosynchronous Orbit
ที่นิยมใช้กันอยู่ในปัจจุบัน และไม่ใช้วงโคจรระดับต่ำ (Low Earth Orbit)
ที่ยังไม่มีการทดสอบการใช้มากนัก ดาวเทียมไอพีสตาร์-1 ได้แบ่งพื้นที่ในการให้บริการเป็นจำนวน
100 beam โดยมีพื้นที่ให้บริการแบบเฉพาะจุด (fixed footprint) นั่นคือ
เป็นพื้นที่บริการที่ครอบคลุมพื้นที่สำคัญๆในภาคพื้นทวีปเอเชีย และแปซิฟิก
ช่วยแก้ปัญหาความสูญเปล่าของสัญญาณที่ครอบคลุมพื้นที่บริเวณมหาสมุทรและพื้นที่ที่มีประชากรเบาบาง
ช่องสัญญาณย่านความถี่ Ku-Band จะช่วยเชื่อมต่อสัญญาณระยะสุดท้ายไปยังผู้รับบริการ
ซึ่งจะขึ้นอยู่กับเทคโนปกรณ์ที่มีอยู่ และความคุ้มทุนในการดำเนินงาน

ดาวเทียมไอพีสตาร์-1 มีสมรรถนะในการส่งสัญญาณสูงถึง 40 กิกะบิตท์ต่อวินาที
เปรียบเทียบกับความสามารถของดาวเทียมทั่วไปที่สามารถส่งสัญญาณได้น้อยกว่า 3 กิกะบิตท์ต่อวินาที
สำหรับสมรรถนะที่สูงนี้มาจากการใช้ความถี่ซ้ำติดต่อกันหลายครั้ง
และการปรับแบนวิดท์ตามความต้องการได้ทันทีโดยผ่านสถานีภาคพื้นดินหรือเกตเวย์
ที่มีประสิทธิภาพสูง
สถานีภาคพื้นดินสามารถเพิ่มหรือลดความแรงของสัญญาณจากช่องสัญญาณหนึ่งที่จะส่งไปยังอีกช่องสัญญาณหนึ่ง
เช่น เพิ่มความแรงของช่องสัญญาณในกรณีที่จะส่งไปยังพื้นที่ที่มีฝนตก เป็นต้น
หัวใจสำคัญของความสามารถดังกล่าวคือ การใส่รหัส
และระบบบีบอัดสัญญาณด้วยสูตรคณิตศาสตร์ชั้นสูง ซึ่งจะทำให้ความถี่ 1 Hertz
สามารถส่งข้อมูลได้ถึง 4 บิต ในขณะที่เทคโนโลยีดาวเทียมในปัจจุบันจะอยู่ที่ 1 Hertz ต่อ 1 บิต
ด้วยสมรรถนะที่เพิ่มขึ้นของดาวเทียมรุ่นใหม่นี้ ทำให้มีประสิทธิภาพเทียบเท่ากับ 1,000
ทรานสพอนเดอร์ที่ใช้ในปัจจุบัน

  ในปี 2543 บริษัทฯ ได้ลงนามในสัญญาว่าจ้างบริษัท Space System Loral
  จากประเทศสหรัฐอเมริกาให้เป็นผู้จัดสร้างดาวเทียม ในส่วนของ Satellite Terminal
  บริษัทฯ ได้ว่าจ้าง บริษัท Codespace และบริษัท Efficient Channel Coding
  จากประเทศสหรัฐอเมริกาให้เป็นผู้ออกแบบ และผลิตอุปกรณ์รับสัญญาณของไอพีสตาร์
  และสำหรับเกตเวย์ บริษัทฯ ได้ว่าจ้างบริษัท Nera จากประเทศนอร์เวย์ ให้เป็นผู้ผลิต

  ภายในปี 2544 บริษัทฯ
  มีโครงการที่จะเริ่มทดลองเปิดตัวใช้สถานีภาคพื้นดินหรือโมเด็มความเร็วสูงผ่านดาวเทียม
  ซึ่งสามารถใช้งานได้กับทั้งดาวเทียมไอพีสตาร์-1 และดาวเทียมไทยคมที่มีการใช้งานอยู่ในปัจจุบัน
  ข้อได้เปรียบอีกประการหนึ่งของผู้ใช้บริการนี้ คือ
  โมเด็มความเร็วสูงชนิดใหม่นี้สามารถรับส่งข้อมูลผ่านทรานสพอนเดอร์ได้มากกว่าปกติ ดังนั้น
  จึงเป็นการเพิ่มประสิทธิภาพของระบบดาวเทียมปัจจุบันและช่วยลดต้นทุนการบริการ บริษัทฯ
  คาดว่าเทคโนปกรณ์ใหม่นี้จะมีราคาขั้นต้นอยู่ที่ประมาณ 1,000 เหรียญสหรัฐฯ

แม้ว่า โครงการไอพีสตาร์ จะสามารถเริ่มการทดลองให้บริการได้ภายในปี 2544
แต่การให้บริการเต็มรูปแบบจะมีขึ้นหลังจากการส่งดาวเทียมไอพีสตาร์-1 ขึ้นสู่วงโคจรในปี 2546

บริษัทฯ มีนโยบายในการวิจัยและพัฒนาผลิตภัณฑ์ของบริษัทฯ อย่างต่อเนื่องโดยเฉพาะใน 2
ปีที่ผ่านมา บริษัทฯได้ทำการวิจัยและพัฒนาระบบ Broadband Satellite โดยบริษัทฯ
จะเป็นผู้ให้บริการรายแรกในแถบเอเชียแปซิฟิก
รายจ่ายที่เกิดขึ้นจากการวิจัยและพัฒนาระบบดังกล่าว ตั้งแต่เริ่มโครงการจนถึง ณ สิ้นปี 2543
เป็นจำนวน ประมาณ 67 ล้านบาท